**Arman Alizad** (pers. ‏آرمان علیزاد‎, *Ārmān Alizād*; s. 12. tammikuuta 1971 Teheran, Iran) on iranilaissyntyinen suomalainen vaatturi, toimittaja, tuottaja, puhuja ja juontaja. 

Vuonna 2014 Alizad palkittiin Kultainen Venla -gaalassa parhaana televisioesiintyjänä ja hänen televisiosarjansa *Arman ja viimeinen ristiretki* parhaana reality-ohjelmana. Vuonna 2015 hän voitti yleisöäänestyksessä parhaan televisioesiintyjän palkinnon. Vuonna 2019 hän sai Kultaisen Venlan Paras esiintyjä -sarjassa.

Elämä ja ura
------------

### Nuoruus

Alizadin perhe muutti Iranista islamilaisen vallankumouksen puhjettua vuonna 1979 Yhdysvaltoihin ja sieltä Suomeen, jossa perheen isovanhemmat asuivat. Alizad on itse uskonnoton mutta hänen isänsä oli bahai ja hänen äitinsä oli kristitty. Alizadin isä työskenteli Iranissa Philips Lightingin toimitusjohtajana ja myöhemmin Philipsin Suomen tytäryhtiössä. Alizad kirjoitti ylioppilaaksi Etelä-Tapiolan lukiosta vuonna 1989.

### Oppipoikana

Alizad valmistui vaatturikoulusta 1992, minkä jälkeen hän työskenteli räätäli Jouni Korhosen oppilaana. Oltuaan neljä vuotta Korhosella töissä palkatta Alizad pääsi Matti Hampaalan oppipojaksi. Hän suoritti Hampaalan kannustamana 1997 mestarikokeen, jonka läpäistyään hänestä tuli 26-vuotiaana yksi Suomen kaikkien aikojen nuorimmista vaatturimestareista. Arman Alizad oli 1990-luvulla toinen Suomessa valmistuneista, liikettä harjoittavista vaatturimestareista. Toinen oli hänen oppimestarinsa Matti Hampaala.

Alizad työskenteli myös ystävänsä Sonja Raassinan kanssa avaamassaan tilauspukimo PukuStudiossa, joka on erikoistunut naisten ja miesten tilausvaatteisiin.

### Tuottajana ja juontajana

Vuonna 2001 Alizad siirtyi MoonTV:lle tuottamaan ja juontamaan omaa muotiohjelmaansa *Dresscode*, jota hän teki yli kaksi ja puoli vuotta. Hän tuotti ja juonsi myös muita ohjelmia. Ensimmäisen MoonTV:n tehtyä konkurssin Alizad työskenteli Subtv:n ja Nelosen ohjelmissa, teki *Unisex*-ohjelmaa MTV3-kanavalla, toteutti *Armanin Applikaationurkka* -ohjelman vuonna 2010 uudestaan aloittaneelle MoonTV:lle, ja toimi tyylikolumnistina *bisnes.fi*- ja *Ekonomi*-lehdissä. Alizadilla oli hyvin pieni cameorooli *Salatuissa elämissä*. Vuonna 2009 maaliskuussa Jimillä alkanut ohjelma *Kill Arman* oli matkailuohjelma, jossa Alizad matkasi tapaamaan taistelulajien mestareita ympäri maailman ja kamppailemaan heitä vastaan.

Vuonna 2011 Speakersforum valitsi Alizadin *vuoden puhujaksi*. Yritys valitsee tunnustuksen saajan puhujiensa joukosta asiakkaiden antaman palautteen perusteella.

*Arman ja viimeinen ristiretki* oli Alizadin matkailuohjelma, jossa hän tutustuu elämään maailman vaarallisimmilla ja köyhimmillä alueilla. Se nähtiin Jimillä syksyllä 2013. Sarjan toinen tuotantokausi esitettiin syksyllä 2015 samalla kanavalla.

*Arman LIVE*, Alizadin oma suorana lähetettävä tunnin mittainen talkshow, alkoi Nelosella syyskuussa 2016.

Alizad näytteli televisiosarja *Sykkeen* yhdessä jaksossa patologi Hamid Namaria vuonna 2020 esitetyllä seitsemännellä tuotantokaudella. Hahmo esiintyi yhdessä jaksossa myös yhdeksännellä tuotantokaudella.

Yksityiselämä
-------------

Alizadilla on kolme lasta liitosta Emilia Järvisen kanssa. Pariskunta erosi vuonna 2015. Alizad asuu avoliitossa meikkaaja-stylisti Senay Cocon kanssa. Senay Coco ja Alizad saivat yhteisen tyttölapsen syyskuussa 2020.

Filmografia
-----------

### Ohjelmat

|  |  |  |
| --- | --- | --- |
| MoonTV:llä
* *Arman reilaa*
* *Dresscode*
* *Overdose*

 | Muut ohjelmat
* *Loman tarpeessa* (Nelonen)
* *Unisex* (MTV3)
* *Mr. Finland 2003: sensuroimaton* (Subtv)
* *Kill Arman* (Jim)
* *Lauantaiprojekti* (Yle)
* *Arman ja viimeinen ristiretki* (Jim)
* *Arman ja Kamerunin kummilapset* (Jim)
* *Arman Pohjantähden alla* (Nelonen)
* *Arman LIVE* (Nelonen)
* *Pahan jälkeen* (Liv)
* *Arman ja Suomen rikosmysteerit* (Nelonen)

 | Moontv.fi
* Armanin applikaationurkka 2012–2013

Dubbaukset
*Pääartikkeli: Ääninäyttelijäroolit ovat omassa luettelossaan.*
 |

Teokset
-------

* Alizad, Arman & Röyhkä, Kauko: *Armanin maailma*. Jyväskylä: Docendo, 2014. ISBN 978-952-291-072-1.

Lähteet
-------

1. ↑  Aamun ystäväkirja Radio Aalto. Viitattu 27.5.2010.
2. ↑
3. ↑  Arman Alizad – Keynote Puhuja *MySpeaker Oy*. Viitattu 20.2.2020.
4. ↑  MTV.fi: Arman Alizadilla huikea ilta – kaksi Kultaista Venlaa! (Arkistoitu – Internet Archive)
5. ↑  Parhaan esiintyjän Kultainen Venla Arman Alizadille - Suomen huu­to­kaup­pa­kei­sa­ri paras ohjelma *Kaleva.fi*.  15.1.2016. Viitattu 20.1.2016.
6. ↑  Tässä ovat Venla-voittajat - Ms Romantic voitti neljä pystiä! *www.iltalehti.fi*. Viitattu 18.1.2020.
7. ↑  Arman Alizad on uskonnottomuudesta huolimatta hengellinen
*YLE* Viitattu 14.10.2023
8. ↑  Kaartamo, Outi: Arman Alizadin perhe pakeni islamisteja Suomeen *Helsingin Sanomat*.  1.3.2014. Viitattu 24.5.2014.
9. ↑  Kun muut lähtivät oikikseen, ylioppilas Arman Alizadia kiinnostivat velhot ja tarinat: "Se oli tosi ihana, mutta pelottava etappi" *iltalehti.fi*. Viitattu 4.6.2018.
10. ↑  Speakersforum valitsi Vuoden puhujaksi Arman Alizadin *marmai.fi*.  1.2.2012.
11. ↑  Syksyn tv-yllätys: Armanille oma talk show! "Kuin Viimeinen ristiretki, mutta studiossa" *iltalehti.fi*. Viitattu 10.8.2016.
12. ↑  Mikä yllätys! Darude ja Arman Alizad mukana Sykkeen uusissa osissa *www.iltalehti.fi*. Viitattu 3.1.2020.
13. ↑  Syke – Kausi 9, jakso Riivatut 4/4
14. ↑  Todellinen yllätysero – Arman Alizadin avioliitto tiensä päähän *MTV.fi*.  30.7.2015. Viitattu 20.1.2016.
15. ↑  Arman Alizad ja rakas Senay Coco edustivat ensimmäistä kertaa yhdessä: "Meillä on ihanaa" *www.iltalehti.fi*. Viitattu 18.1.2020.
16. ↑  Mira Hurmas: Arman Alizadin ja Senay Cocon lapsi syntyi – suloinen kuva tyttärestä julki *Ilta-Sanomat*.  11.9.2020. Viitattu 7.9.2022.

Aiheesta muualla
----------------

* Kuvia tai muita tiedostoja aiheesta **Arman Alizad** Wikimedia Commonsissa

* Arman Alizad Twitterissä
* PukuStudio
* Yle Areena – Arman Alizad
* Arman Alizad Internet Movie Databasessa. (englanniksi)
* Puhujaesittely

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |
|  |
| Henkilöt | 
* Ritva
* Elonet
* Yle

 |
|  |
| Muut | 
* IdRef

 |

 |